Zsákvarró tűvel bántalmazta barátnőjét egy kecskeméti férfi
A nő, akit korábban többször is bántalmazott 29 éves élettársa, a tűvel kínzás után fordult a hatóságokhoz. A férfi, aki éppen szabadlábon védekezik, az ügyészség szerint a könnyű testi sértésnek csak a vétségében vonható felelősségre. Emellett zaklatás miatt emeltek ellene vádat.
Vádat emelt a Kecskeméti Járási és Nyomozó Ügyészség zaklatás és más bűncselekmények miatt egy 29 éves kecskeméti férfi ellen, aki április 7-én és 8-án Kecskeméten egy zsákvarró tűvel és ököllel bántalmazta élettársát. Emellett azzal fenyegetőzött, hogy saját anyjára és élettársára gyújtja a házat.

A férfi korábban többször is bántalmazta és fenyegette barátnőjét, de a nő ezek miatt nem tett feljelentést, és orvoshoz sem ment.

Aznap a férfi ismét veszekedni kezdett a nővel. Eközben ököllel többször megütötte a fejét és testét, majd egy zsákvarró tűvel kétszer megszúrta a hasát. Ezután még beleverte a sértett fejét a falba. Miután abbahagyta a verést, az asszony elmenekült és orvoshoz ment, valamint egy hozzátartozója segítségével értesítette a rendőrséget. A sértett a bántalmazás miatt a fején, a vállán és a hasán 8 napon belül gyógyuló sérüléseket szenvedett.

Az erőszakos férfi a verésen kívül fenyegetőzött is: másnap élettársát és saját édesanyját azzal fenyegette meg, hogy kinyitja a gázcsapot, és rájuk gyújtja, felrobbantja a házat. A vádlott anyja korábban már átélt egy gázrobbanást, ezért a fenyegetés komoly félelmet keltett benne. Az élettárs zaklatás és könnyű testi sértés, míg a vádlott anyja zaklatás miatt kérte a férfi megbüntetését.

A korábban előzetes letartóztatásban tartott, jelenleg szabadlábon védekező vádlottat az ügyészség zaklatás bűntettével, zaklatás vétségével, valamint könnyű testi sértés vétségével vádolja.
Kecskemét bántalmazott nő fenyegetés ügyészség családon belüli erőszak nők jogai